VSK sklep I Cp 477/2005
Sodna praksa višjih sodišč, 2006-04-18

sposobnost biti stranka - zavrženje tožbe- skrbnik za posebne primere

Sposobnost biti stranka ustreza pojmu pravne sposobnosti na področju materialnega prava, torej sposobnosti biti nosilec pravic in obveznosti. Fizična oseba jo pridobi z rojstvom, izgubi pa s smrtjo, zato takšne s smrtjo izgubljene pravne nesposobnosti ni mogoče odpraviti z ukrepi iz 81. člena ZPP, posledično temu pa niti s postavitvijo skrbnika za posebne primere v smislu 211. člena Zakona o zakonski zvezi in družinskih razmerjih.

Pritožba se zavrne in p o t r d i sklep sodišča prve stopnje.

Sodišče prve stopnje je z izpodbijanim sklepom zavrglo tožbeni zahtevek tožeče stranke, ker je glede na trditve tožeče stranke, da je tožena stranka pokojna, čemur je sledilo, ugotovilo, da niso izpolnjene predpostavke za odločanje v tej zadevi, ker tožena stranka ne more biti pravdna stranka v smislu 76. člena ZPP, zato ji tudi ni mogoče postaviti skrbnika za posebne primere, kot je v tožbi predlagala tožeča stranka.

Proti sklepu se pritožuje tožeča stranka zaradi napačne uporabe materialnega prava in zmotne in nepopolne ugotovitve dejanskega stanja. Trdi, da je sodišče prve stopnje napačno uporabilo 76. člen ZPP, ko je štelo, da tožena stranka ne more biti pravdna stranka v primeru smrti. Pritrjuje ugotovitvi sodišča prve stopnje, da je tožena stranka pokojna, vendar ocenjuje, da so podani pogoji za postavitev skrbnika za posebne primere na podlagi 211. člena Zakona o zakonski zvezi in družinskih razmerjih.

Po določbi 1. odstavka 76. člena ZPP je lahko pravdna stranka vsaka fizična in pravna oseba. S to določbo se ZPP sklicuje na pravila materialnega prava o tem, kdo je fizična in kdo pravna oseba. Sposobnost biti stranka zato ustreza pojmu pravne sposobnosti na področju materialnega prava, torej sposobnosti biti nosilec pravic in obveznosti. Fizična oseba jo pridobi z rojstvom, izgubi pa s smrtjo, zato pa takšne s smrtjo izgubljene pravne nesposobnosti ni mogoče odpraviti z ukrepi iz 81. člena ZPP, posledično temu pa niti s postavitvijo skrbnika za posebne primere v smislu 211. člena Zakona o zakonski zvezi in družinskih razmerjih. Sposobnost biti stranka je ena od temeljnih predpostavk za dopustnost tožbe, zato je takšna procesna ovira podana, če je tožba vložena proti osebi, ki je v času vložitve tožbe zaradi smrti pravdno nesposobna. Smrt tožene stranke pred vložitvijo tožbe je zato narekovala odločitvi o zavrženju tožbe, saj mora sodišče po določbi 1. odstavka 80. člena ZPP ves čas postopka po uradni dolžnosti paziti, ali je tisti, ki nastopa kot stranka, sploh lahko pravdna stranka. Sodišče prve stopnje je sicer odločilo, da se tožbeni zahtevek tožeče stranke zavrže, vendar to na pravilnost odločitve nima nobenega vpliva, saj je evidentno, da je sodišče s tako odločitvijo tožbo tožeče stranke zavrglo.

Glede na navedeno je sodišče druge stopnje zavrnilo pritožbo tožeče stranke in potrdilo sklep sodišča prve stopnje (2. točka 365. člena ZPP).

ZZZDR člen 211,  211.  ZPP člen 76,  76/1,  80,  81,  76,  76/1,  80,  81.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.